Marquinhos

Marcos Aoás Corrêa, joka tunnetaan paremmin nimellä Marquinhos (s. 14. toukokuuta 1994 São Paulo, São Paulon osavaltio, Brasilia) on brasilialainen jalkapalloilija. Hän edustaa Ranskan pääsarjassa pelaavaa Paris Saint-Germainia ja on pelipaikaltaan keskuspuolustaja. Hän on toiminut vuodesta 2020 lähtien Paris Saint-Germainin kapteenina.

 Seurajoukkueura 
Marquinhos on Corinthiansin junioriakatemian kasvatti. Hän pelasi ensimmäisellä kaudellaan edustusjoukkueessa yhteensä kuusi sarjaottelua.

Heinäkuussa 2012 Marquinhos siirtyi lainasopimuksella italialaisseura Romaan. Hän teki ensiesiintymisensä joukkueessa 16. syyskuuta 2012 ottelussa Bolognaa vastaan. Siirto vakinaistettiin 5,7 miljoonan euron korvausta vastaan tammikuussa 2013. Vakuuttavan alkukauden aikana hän onnistui vakiinnuttamaan pelipaikkansa joukkueen avauskokoonpanossa. Hän pelasi kauden aikana 26 Serie A:n ottelua.

19. heinäkuuta 2013 Marquinhos allekirjoitti viisivuotisen sopimuksen ranskalaisseura Paris Saint-Germainin kanssa. Hänestä maksettiin 32 miljoonan euron siirtokorvaus.Marquinhos seals PSG switch ESPN. Viitattu 1.10.2013. 

17. syyskuuta 2013 ensimmäisessä pelissään pariisilaisseuran riveissä hän onnistui maalinteossa, kun joukkue kaatoi Mestarien liigan lohkovaiheen avauskierroksella kreikkalaisen Olympiakosin maalein 4–1. Hän onnistui maalinteossa myös ensimmäisessä sarjapelissään 22. syyskuuta 2013 pelatussa kärkitaistossa Monacoa vastaan.Champions League - Motta scores brace in PSG's win over Olympiakos Yahoo. Viitattu 1.10.2013. 

Marquinhos on pelannut PSG:ssä kauden 2024–2025 loppuun mennessä kaikkiaan 312 Ligue 1:n ottelua, joissa hän on viimeistellyt 26 ja syöttänyt kahdeksan maalia. Hän on voittanut kymmenen Ranskan-mestaruutta, kahdeksan Ranskan cupia, kuusi Ranskan liigacupia sekä yhdeksän Ranskan supercupia. Mestarien liigassa hän on pelannut 107 ottelua, joissa hän on tehnyt yhdeksän ja syöttänyt neljä maalia. PSG:n voittaessa Mestarien liigan kaudella 2024–2025 hän pelasi täyden ajan 16 ottelussa, mukaan lukien finaali, ja oli yhdestä pelistä sivussa varoitustilin täyttymisen vuoksi. Kaudella 2019–2020 hän oli avauskokoonpanossa kaikissa 11 ottelussa mukaan lukien tappiollinen loppuottelu Bayern Müncheniä vastaan. Hänet on valittu Mestarien liigan kauden joukkueeseen 2019–2020, 2020–2021 ja 2024–2025.

Huhtikuussa 2024 Marquinhoksesta tuli PSG:n seurahistorian eniten otteluita pelannut pelaaja.

 Maajoukkueura 
Marquinhos pelasi kuusi ottelua Brasilian sijoittuessa neljänneksi alle 17-vuotiaiden MM-kilpailuissa 2011. Hän pelasi kaikki kuusi ottelua Brasilian voittaessa olympiakultaa Rio de Janeirossa 2016. Hän teki maalin välieräottelussa Hondurasia vastaan. Hän osui myös Saksaa vastaan pelatun loppuottelun rangaistuspotkukilpailussa.

Marquinhos pelasi ensimmäisen ottelunsa Brasilian jalkapallomaajoukkuessa Hondurasia vastaan marraskuussa 2013. Hän pelasi Copa Américassa yhdessä ottelussa 2015 ja kahdessa ottelussa 2016. MM-kilpailuissa 2018 hän pelasi viimeisen minuutin neljännesvälieräottelussa Meksikoa vastaan. Ensimmäisen maaottelumaalinsa hän teki El Salvadoria vastaan syyskuussa 2018. Brasilian mestaruuteen päättyneessä Copa Américassa 2019 hän oli avauskokoonpanossa kaikissa kuudessa ottelussa. Vuoden 2021 Copa Américassa Marquinhos teki maalin alkulohkon ensimmäisessä ottelussa Venezuelaa vastaan ja pelasi turnauksessa kuusi ottelua Brasilian saavuttaessa hopeaa.

MM-kilpailuissa 2022 Marquinhos pelasi kaikki Brasilian viisi ottelua maan pudotessa puolivälierissä Kroatialle rangaistuspotkukilpailun jälkeen. Hän oli Brasilian neljäs laukoja rangaistuspotkukilpailussa ja epäonnistui laukauksessaan.

Marquinhos pelasi Copa Américassa 2024 täydet minuutit kaikissa neljässä ottelussa maan karsiutuessa jälleen puolivälierissä rangaistuspotkukilpailun jälkeen.

Kaikkiaan hän on pelannut 17. huhtikuuta 2025 mennessä 97 A-maaottelua ja tehnyt seitsemän maalia.

 Lähteet 

Luokka:Brasilialaiset jalkapalloilijat
Luokka:Brasilialaiset olympiavoittajat
Luokka:Vuonna 1994 syntyneet
Luokka:Elävät henkilöt